Յուրի Բորիսով

Յուրի Իվանովիչ Բորիսով (, ), ռուս պետական գործիչ։ Ռուսաստանի Դաշնության կառավարության նախագահի պաշտպանության և արդյունաբերական համալիրի հարցերով տեղակալ 2018 թվականի մայիսի 18-ից (պաշտոնակատար՝ 2020 թվականի հունվարի 15-ից 21-ը)։ Ռուսաստանի Դաշնության հերոս (2018)։

«Միֆի» ազգային հետազոտական միջուկային համալսարանի էլեկտրոնիկայի ամբիոնի վարիչ»։ Ռուսաստանի Դաշնության 1-ին դասի գործող պետական խորհրդական (2013), տեխնիկական գիտությունների դոկտոր։

Կենսագրություն 

Ծնվել է 1956 թվականի դեկտեմբերի 31-ին Վիշնի Վոլոչեկում։ 1974 թվականին ավարտել է Կալինինի Սուվորովի ռազմական ուսումնարանը և ընդունվել հակաօդային պաշտպանության ռադիոէլեկտրոնիկայի բարձրագույն հրամանատարական ուսումնարան, որն ավարտել է 1978 թվականին։

1978 թվականից ծառայել է ԽՍՀՄ Զինված ուժերում՝ սպայական պաշտոններում։ Ընդունվել է Մոսկվայի Մ. Վ. Լոմոնոսովի անվան պետական համալսարանի հաշվողական մաթեմատիկայի և կիբեռնետիկայի ֆակուլտետ, որը հաջողությամբ ավարտել է 1985 թվականին։

1998 թվականին ազատվել է՝ անցնելով Ռուսաստանի Դաշնության զինված ուժերի պահեստազոր և նշանակվել Մոդուլ գիտատեխնիկական կենտրոն փակ բաժնետիրական ընկերության գլխավոր տնօրենի պաշտոնում (ավիոնիկայի, պատկերների ճանաչման համալիրների և ինտեգրալ սխեմաների մշակում)։

2004 թվականի հուլիսին նշանակվել է ռադիոէլեկտրոնային արդյունաբերության և արդյունաբերության դաշնային գործակալության կառավարման համակարգերի վարչության պետ։ 2007 թվականի հոկտեմբերից՝ արդյունաբերության դաշնային գործակալության ղեկավարի տեղակալ։

2008 թվականի հուլիսի 2-ին նշանակվել է Ռուսաստանի Դաշնության Արդյունաբերության և առևտրի նախարարի տեղակալ։ Այդ պաշտոնում զբաղվել է ռադիոէլեկտրոնիկայի զարգացման նպատակային ծրագրի վերահսկմամբ և աջակցել Գլոբալ նավիգացիոն արբանյակային համակարգի մշակմանն ու ներդրմանը։

2011 թվականի մարտի 3-ին նշանակվել է Ռուսաստանի Դաշնության կառավարությանն առընթեր ռազմարդյունաբերական հանձնաժողովի նախագահի առաջին տեղակալ:«Բորիսովը տաղանդավոր պաշտոնյա է, նա շատ բան է արել Ռուսաստանում էլեկտրոնիկայի զարգացման համար։ Ռազմարդյունաբերական հանձնաժողովում նշանակվելը նրա արժանիքների և մասնագիտական հատկանիշների արժանի գնահատականն է»։

Ռուսաստանի Դաշնության նախագահի 2012 թվականի նոյեմբերի 15-ի հրամանագրով նշանակվել է Ռուսաստանի Դաշնության պաշտպանության նախարարի տեղակալ։ Այդ պաշտոնում պատասխանատու էր Ռուսաստանի Դաշնության Զինված ուժերի ռազմատեխնիկական ապահովման և ռազմատեխնիկական քաղաքականության, սպառազինության, ռազմական և հատուկ տեխնիկայի ստեղծման, զարգացման և արդիականացման համար։ Նրա հսկողության տակ են եղել դեպարտամենտներ՝ սպառազինություններ, պետպաշտպանության ապահովման և պետպատվերի տեղադրման ուղղությամբ, ինչպես նաև հինգ վարչություններ և պաշտպանության նախարարության տեխնիկական տեսչություն։

2013 թվականի հունիսի 5-ից հանդիսանում է նաև ԱՊՀ պաշտպանության նախարարների խորհրդին կից ռազմատեխնիկական կոմիտեի նախագահը։

2013 թվականի հոկտեմբերի 7-ին շնորհվել Է Ռուսաստանի Դաշնության 1-ին դասի պետական գործող խորհրդականի դասային աստիճան։ Ունի տեխնիկական գիտությունների դոկտորի գիտական աստիճան։

Մտնում է Ուրալվագոնզավոդ ԲԲԸ-ի և Միացյալ ավիաշինական կորպորացիայի տնօրենների խորհրդի կազմի մեջ։

Պաշտպանական ձեռնարկությունների աջակցման լիգա բյուրոյի անդամ։

2018 թվականի մայիսի 7-ին առաջադրվել է Ռուսաստանի Դաշնության կառավարության նախագահի տեղակալի պաշտոնում, որը ղեկավարում է ռազմաարդյունաբերական համալիրի զարգացման հարցերը։ Ռուսաստանի Դաշնության նախագահ Վլադիմիր Պուտինի հրամանագրով 2018 թվականի մայիսի 18-ին նշանակվել է Ռուսաստանի Դաշնության կառավարության նախագահի տեղակալ։ 2018 թվականի հոկտեմբերից՝ Ռուսաստանի Դաշնության կառավարությանն առընթեր ավիացիոն կոլեգիայի նախագահ։

Ամուսնացած է, ունի երկու որդի։

Մրցանակներ 

 2018 թվականի հուլիսի 5-ին հաղորդումներ են հայտնվել այն մասին, որ Վլադիմիր Պուտինը փակ հրամանագրով Յուրի Բորիսովին շնորհել Է Ռուսաստանի հերոսի կոչում, Կրեմլում հրաժարվել են այդ կապակցությամբ մեկնաբանություններից;
 Հայրենիքին մատուցած ծառայությունների համար 4-րդ աստիճանի շքանշան;
 Ալեքսանդր Նևսկու շքանշանը (2018);
 Պատվո շքանշան (2014);
 ԽՍՀՄ զինված ուժերում Հայրենիքին ծառայության համար 3-րդ աստիճանի շքանշան;
 Խորհրդային Միության մարշալ Գ. Կ. Ժուկովի անվան Ռուսաստանի Դաշնության պետական մրցանակ սպառազինության և ռազմական տեխնիկայի ստեղծման բնագավառում (2015 թվականի մայիսի 8)՝ «955 Բորեյ» նախագծի ղեկավար ատոմային Սուզանավային հածանավի մշակման և ստեղծման համար, որը նպաստում է Ռուսաստանի Դաշնության պաշտպանունակության զգալի ամրապնդմանը;
 ԽՍՀՄ մեդալներ;
 ՌԴ մեդալներ։

Ծանոթագրություններ

Արտաքին հղումներ 
 
 
 
 

«Հայրենիքին մատուցած ծառայությունների համար» 4-րդ աստիճանի շքանշանի ասպետներ
Ռուսաստանի Դաշնության հերոսներ
Տեխնիկական գիտությունների դոկտորներ
Ռուսաստանի «Հայրենիքին մատուցած ծառայությունների համար» շքանշանակիրներ
Մոսկվայի 850-ամյակի հուշամեդալով պարգևատրվածներ
Ռուս պետական գործիչներ
Ռուս ռազմական գործիչներ
Պատվո շքանշանի ասպետներ (Ռուսաստան)